送許屯田
作者：彭汝礪
朝代：宋

paragraphs: 君嘗治浮梁，德愛均父母。
黎明令一出，百里無敢侮。
黠吏竄狐鼠，惠愛沾農畝。
浮梁巧燒瓷，顔色比瓊玖。
因官射利疾，衆喜君獨不。
父老爭嘆息，此事古未有。
君嘗速我飲，漓薄祇村酒。
君舉長滿觴，我畏不濡口。
京師晚相值，相笑俱老醜。
我欲提君名，四方爲奔走。
君立掉頭去，自謝吾無取。
移舟去都門，待水三月久。
不一詣權貴，掛席隨南斗。
廬陵據艱險，獄訟成淵藪。
君以一目視，無惡亦無苟。
三年最課上，坐冠江西部。
我來君及瓜，欲薦嗟掣肘。
有才使如君，未見終不售。
即聽宣室詔，莫愛潮陽守。